Source: https://www.socpoist.sk/2127-menu/55419s?prm2=1485&sword=&insurance_kind=0&target_group=0&life_sit=0&kriterium=all&page=36
Timestamp: 2020-01-28 12:42:03+00:00
Document Index: 10274474

Matched Legal Cases: ['§ 26', '§ 166', '§ 168', '§ 169', '§ 231', '§ 169', '§ 231']

10.03.2006 | Výber poistného	| Zamestnanec, Matka
Zamestnankyňa prevzala dieťa do starostlivosti nahrádzajúcej starostlivosť rodičov vo veku štyroch rokov dieťaťa, s dlhodobo nepriaznivým zdravotným stavom vyžadujúcim osobitnú starostlivosť, na neskoršiu pestúnsku starostlivosť. Odkedy sa prerušuje povinné sociálne poistenie zamestnankyne?
­­­­­­­­­­­­­­ Na základe § 26 ods. 1 písm. e) zákona č. 461/2003 Z. z. o sociálnom poistení (ďalej len „zákon“) v znení neskorších predpisov zamestnancovi sa prerušuje povinné nemocenské poistenie, povinné dôchodkové poistenie a povinné poistenie v nezamestnanosti, ak osobitný predpis neustanovuje inak, v období, v ktorom čerpá rodičovskú dovolenku podľa osobitného predpisu (§ 166, § 168 ods. 5 a § 169 zákona č. 311/2001 Z. z. Zákonník práce).
Zamestnávateľ je povinný oznámiť príslušnej pobočke Sociálnej poisťovne prerušenie nemocenského poistenia, dôchodkového poistenia a poistenia v nezamestnanosti zamestnanca do ôsmich dní od tohto prerušenia a oznámiť začiatok a skončenie čerpania rodičovskej dovolenky do ôsmich dní od začiatku čerpania a do ôsmich dní od skončenia čerpania rodičovskej dovolenky [§ 231 ods. 1 písm. c) a d) zákona].
Podľa § 169 ods. 1 a 2 Zákonníka práce nárok na rodičovskú dovolenku má aj žena a muž, ktorý prevzal na základe právoplatného rozhodnutia príslušného orgánu dieťa do starostlivosti nahrádzajúcej starostlivosť rodičov, ktoré mu bolo zverené rozhodnutím príslušných orgánov na neskoršie osvojenie alebo do pestúnskej starostlivosti. Rodičovská dovolenka sa poskytuje v trvaní troch rokov odo dňa prevzatia dieťaťa a v trvaní šesť rokov odo dňa prevzatia dieťaťa s dlhodobo nepriaznivým zdravotným stavom vyžadujúcim osobitnú starostlivosť, najdlhšie do dňa, kým dieťa dosiahne šesť rokov veku.
Pre posúdenie vzniku inštitútu prerušenia povinného sociálneho poistenia zamestnankyne v tomto prípade je rozhodujúcou skutočnosť, či zamestnankyňa čerpá rodičovskú dovolenku. Za predpokladu, že na základe právoplatného rozhodnutia príslušného orgánu prevzala dieťa s dlhodobo nepriaznivým zdravotným stavom vyžadujúcim osobitnú starostlivosť do starostlivosti nahrádzajúcej starostlivosť rodičov, ktoré jej bolo zverené rozhodnutím príslušných orgánov na neskoršiu pestúnsku starostlivosť, má nárok na poskytnutie rodičovskej dovolenky odo dňa prevzatia dieťaťa, najdlhšie do dňa, kým dieťa dosiahne šesť rokov veku.
Poskytnutím rodičovskej dovolenky odo dňa prevzatia dieťaťa do starostlivosti nahrádzajúcej starostlivosť rodičov sa zamestnankyni prerušuje povinné nemocenské poistenie, povinné dôchodkové poistenie a povinné poistenie v nezamestnanosti. Zamestnávateľ je povinný splniť voči Sociálnej poisťovni oznamovaciu povinnosť v súlade s ustanovením § 231 ods. 1 písm. c) a d) zákona.